
Παρασκευή, 17 Ιουλίου 2026

ΔΕΛΤΙΟ ΤΥΠΟY

Παροχή συνδρομής σε αλλοδαπούς στον Άγιο Νικόλαο – Μηχανική βλάβη Ι/Φ σκάφους στην Ιθάκη – Αποβίβαση ασθενούς από Ι/Φ σκάφος στα Σύβοτα – Διακομιδές ασθενών

Τις μεσημβρινές ώρες χθες, ενημερώθηκε η Λιμενική Αρχή του Αγίου Νικολάου για ύπαρξη τεσσάρων αλλοδαπών σε δυσχερή θέση στη νησίδα «ΜΙΚΡΟΝΗΣΙ» και για έναν αγνοούμενο 52χρονο ημεδαπό. Ειδικότερα, οι ανωτέρω πέντε επιβαίνοντες είχαν προσεγγίσει τη νησίδα με σκάφος, το οποίο και προσέδεσαν, και ενώ βρισκόταν όλοι εντός της θαλάσσης, παρατήρησαν ότι το σκάφος λύθηκε από το σημείο πρόσδεσης και παρασύρθηκε στην ευρύτερη θαλάσσια περιοχή. Οι τέσσερις αλλοδαποί εξήλθαν στη νησίδα, ενώ ο 52χρονος ημεδαπός επιχείρησε κολυμπώντας να περισυλλέξει το σκάφος και έκτοτε αγνοείτο. Στο σημείο έσπευσαν αμέσως ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και ιδιωτικό σκάφος, το οποίο περισυνέλεξε τους τέσσερις αλλοδαπούς και τους μετέφερε με ασφάλεια στη στεριά καλά στην υγεία τους. Στη συνέχεια, ο 52χρονος εντοπίστηκε και περισυλλέχθηκε από το ΠΛΣ και ακολούθως μεταφέρθηκε στο λιμάνι του Αγίου Νικολάου, από όπου διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Αγίου Νικολάου, για παροχή ιατρικής περίθαλψης. Το σκάφος, το οποίο εντοπίστηκε ακυβέρνητο από το ιδιωτικό σκάφος, μεταφέρθηκε με ασφάλεια στην ακτή.

*****

Τις απογευματινές ώρες χθες, ενημερώθηκε η Λιμενική Αρχή της Ιθάκης για μηχανική βλάβη σε ιστιοφόρο (Ι/Φ) σκάφους σημαίας Ολλανδίας, στη θαλάσσια περιοχή του όρμου Βαθέως Ιθάκης. Στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το επιβατηγό–τουριστικό (Ε/Γ-Τ/Ρ) «ΑΛΜΠΑΤΡΟΣ» Ν.Λ. 139, τα οποία εντόπισαν το Ι/Φ αγκυροβολημένο, με τους δύο αλλοδαπούς (υπήκοοι Ολλανδίας) επιβαίνοντές του, καλά στην υγεία τους. Στη συνέχεια, το Ι/Φ μεταφέρθηκε στο λιμάνι Βαθέος Ιθάκης με τη συνδρομή του Ε/Γ-Τ/Ρ, όπου προσέδεσε με ασφάλεια. Από το Λιμεναρχείο Ιθάκης απαγορεύτηκε ο απόπλους του Ι/Φ, μέχρι την αποκατάσταση της βλάβης και την προσκόμιση βεβαιωτικού αξιοπλοΐας, ενώ από το συμβάν δεν παρατηρήθηκε θαλάσσια ρύπανση. 

*****

Τις βραδινές ώρες χθες, ενημερώθηκαν οι Λιμενικές Αρχές της Ηγουμενίτσας και των Συβότων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) Λ.Σ.-ΕΛ.ΑΚΤ. ότι έχρηζε άμεσης νοσοκομειακής περίθαλψης μία 37χρονη αλλοδαπή (υπήκοος Γερμανίας) επιβάτιδα ιστιοφόρου σκάφους σημαίας Γερμανίας, το οποίο βρισκόταν στη θαλάσσια περιοχή νότια της «ΜΠΕΛΑ ΒΡΑΚΑ». Αμέσως, για την περιοχή απέπλευσε Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο παρέλαβε την ασθενή και τη μετέφερε με ασφάλεια στο λιμάνι των Συβότων. Ακολούθως, η 37χρονη διακομίστηκε με ασθενοφόρο όχημα του ΕΚΑΒ αρχικά στο Τμήμα Επειγόντων Περιστατικών Ηγουμενίτσας και στη συνέχεια στη Γενικό Νοσοκομείο Φιλιατών για παροχή ιατρικής περίθαλψης. Προανάκριση διενεργείται από το Α’ Λιμενικό Τμήμα Συβότων του Κεντρικού Λιμεναρχείου Ηγουμενίτσας.
*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-19 μηνών βρέφους και 68χρονου, από το λιμάνι Σκοπέλου στο λιμάνι του Βόλου, με Περιπολικό σκάφος Λ.Σ.-ΕΛ.ΑΚΤ.,
-66χρονου, από το λιμάνι του Αγκιστρίου στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ.,
-44χρονης, από το λιμάνι της Σκοπέλου στο λιμάνι του Βόλου, με το Ι/Δ-Α/Ψ «ΑΘΩΣ» Ν. Σπετσών 323 και
42χρονης, από το λιμάνι της Ανάφης στο λιμάνι του Αθηνιού Θήρας, με το Ε/Γ-Τ/Ρ «ΚΥΡΙΑΡΧΟΣ V» Ν. Ν. 67.

